### 20.    Beslutning om ændringer i rammer og organisering i specialundervisningstilbud med høringssvar

**Åbent**

Sagsnr.: 326-2018-12616       J.nr.: 17.00.00           Dokumentnr.:
326-2019-36191

**Sagstype**

Beslutning.

**Resume og sagens baggrund**

På baggrund af principperne for stærke børnefællesskaber, er
der blevet udarbejdet forslag om: A) to styrkede specialtilbud, B) etablering
af SFO på [adresse] og C) effektiv fagprofessionel vejledning.
Børn- og Familieudvalget besluttede at sende forslagene i høring på mødet i
januar 2019.

**Indstillinger**

Direktøren indstiller, at:

1.    Inklusionscentrene
nedlægges og der oprettes specialtilbud på Rynkevangskolen og Nicoline Holst.

2.    Der oprettes SFO
for 0.-6. kl. på [adresse]. Dette finansieres gennem midler, som
frigives ved ændring i rammer og organisering på området.

3.    Den eksisterende
inklusionsformidlerfunktion omlægges til effektiv fagprofessionel vejledning.

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

Der er blevet udarbejdet tre forslag til ændringer i
organisering og rammer omkring kommunens specialundervisningstilbud: A) to
styrkede specialtilbud, B) etablering af SFO på [adresse] og C)
effektiv fagprofessionel vejledning. Forslagene er beskrevet nærmere herunder,
samt i det vedlagte notat.

Forslagene har været i høring blandt skolebestyrelserne,
MED-udvalgene på skolerne, MED-udvalgene i fagcentrene, samt ad hoc
MED-udvalget. Der er kommet 34 høringssvar. Høringssvarene i deres fulde
længde, samt et uddrag af de væsentligste pointer og administrationens
bemærkninger er vedlagt som bilag.

*Baggrund*

I efteråret 2017 blev der udarbejdet en evaluering af
kommunens inklusionsstrategi fra 2013. Evalueringen gav en række anbefalinger
til det fremtidige arbejde med at skabe stærke børnefællesskaber.

I forlængelse af evalueringen besluttede Kommunalbestyrelsen
i oktober 2018, at følgende principper (i prioriteret rækkefølge) fremover skal
danne grundlag for arbejdet med stærke børnefællesskaber:

·
Fleksibilitet

·
Målrettet faglighed

·
Plads til mangfoldighed

·
Nærhed

Ud fra principperne er der blevet udarbejdet tre forslag til
ændringer i organisering og rammer (jf. Kommunalbestyrelsens beslutning i
februar 2018). Forslagene skal sikre, at skolerne har gode rammer for at leve
op til de fire principper og dermed sikre, at alle børn indgår i et stærkt
børnefællesskab. Forslagene er blevet tilpasset efter høringsperioden.

*A: To styrkede specialtilbud i tilknytning til
almenskoler*

I dag findes der inklusionscentre på Rynkevangsskolen,
Gørlev Skole og Nicoline Holst. Inklusionscentrene er et specialtilbud til
elever, der ikke har gavn af et undervisningstilbud i almenskolen, men hvor
støttebehovet ikke er af et sådant omfang, at en specialskole er den rigtige
løsning.

Det foreslås, at inklusionscentrene nedlægges og der i
stedet etableres to specialtilbud i tilknytning til almenskoler, på henholdsvis
Rynkevangsskolen og Nicoline Holst. Dette giver flere elever i hvert tilbud og
dermed bedre muligheder for holddeling. Årsagen til, at der ikke peges på
[adresse], er skolens almene elevtal, som er en del mindre end de to andre
skolers, og derved vil skolen få svært ved at arbejde med inkluderende
læringsmiljøer og rumme et større specialtilbud. På denne baggrund vil
tilbuddet bedst kunne placeres i en 2-sporet skole.

Specialtilbuddenes målgruppe vil være den samme som
inklusionscentrenes målgruppe i dag. Tilbuddet gives et mere retvisende navn
(specialtilbud) og der sættes øget fokus på, at eleverne i SFO skal have
mulighed for at gå i SFO med den nødvendige støtte. Der skal være
tilstrækkeligt med ressourcer til, at SFO-tilbuddene kan rumme børn med særlige
behov. Den ny organisering foreslås at træde i kraft pr. 1. august 2019. Hvis
beslutningen bliver truffet, vil administrationen igangsætte en proces om
fordelingen af elever på de to specialtilbud. Fordelingen vil foregå i
samarbejde med de involverede parter, og med hensyn til at sikre den enkelte
elev det bedst mulige tilbud.

*B: Etablering af SFO på [adresse]*

I dag tilbydes der pasning i et begrænset tidsrum
på Kathøj Svallerup Skole. Har forældrene behov for pasning uden
for dette tidsrum, henvises eleven til distriktsskolens SFO. Det
foreslås, at der etableres SFO på Kathøj [adresse] fra 1.
august 2019.  Det vil sige, at åbningstiderne udvides og der indføres
forældrebetaling til SFO'en. Administrationen vurderer, at det kan
udmøntes ved tilførsel af 1,5 pædagogisk fuldtidsstilling.
Dette vil samlet set, med 2 fuldtidsstillinger fra
nuværende pasningsordning, skabe et SFO-tilbud på 3,5 fuldtidsstillinger.
Denne ændring vil betyde, at skolens elever i SFO'en mødes af
fagprofessionelt personale med specialpædagogiske kompetencer. Det er
administrationens vurdering, at det ledelsesmæssige ansvar for SFO-tilbuddet og
de yderligere 1,5 medarbejdere vil kunne varetages af en nuværende
afdelingsleder.

*C: Effektiv fagprofessionel vejledning*

Inklusionsformidlerne på Rynkevangsskolen, Gørlev Skole og
Hvidebækskolen har siden 2013 haft til opgave  at rådgive  og støtte
medarbejderne  på almenskolerne i arbejdet med inklusion. Der har været
blandede erfaringer med samarbejdet med inklusionsformidlerne.

Det foreslås, at funktionen som inklusionsformidler
nedlægges, og midlerne hertil i stedet anvendes til medarbejdere, som kan bistå
skoler og specialtilbud med effektiv, fagprofessionel vejledning i tilknytning
til PPR. For at kunne levere en optimal, helhedsorienteret indsats for den
enkelte elev vurderes det hensigtsmæssigt at samle ressourcerne i et fagligt
miljø med sagsbehandlere,  psykologer og pædagoger/lærere.

Det vil være afgørende for det fremtidige arbejde og støtte
på området, at medarbejderne er tæt knyttet til den daglige praksis på skolerne
og har faglige kompetencer og erfaring til at kunne understøtte den daglige
undervisning på skoler og specialtilbud.

**Økonomiske konsekvenser**

De økonomiske konsekvenser ved at indføre de beskrevne
forslag ses i tabellen herunder. Overordnet lægges der op til en omplacering af
budgetter inden for Børn- og Familieudvalgets område.

|  |  |
| --- | --- |
| Del A) To stærke specialtilbud | Mindre lønudgift til en afdelingsleder på [adresse], svarende til ca. 537.000 kr. årligt.  Nogle af disse midler, kan evt. fordeles mellem de to nye specialtilbud på Rynkevangskolen og Hvidebækskolen, hvor de kan anvendes til støtte til specialtilbuddets elever i SFO.  Der forventes at være etableringsomkostninger det første år. |
| Del B) Etablering af SFO på [adresse] | Udgift ved etablering af SFO, ca. 541.080 kr. årligt.    Beregningen er udarbejdet m. baggrund i, udgifter til løn ved oprettelsen af 1,5 fuldtidsstilling, udgifter til evt. vikartimer, og udgifter til diverse materialer. Den samlede udgift korrigeret efter den forventede forældrebetaling på området, og modregnet det forventede kommunale tilskud hertil.  Udgiften kan finansieres, igennem de frigivne midler, der samlet skabes af ændring i rammer og organisering på området. |
| Del C) Effektiv, fagprofessionel vejledning | Mindre lønudgift til inklusionsformidlerne på Rynkevangsskolen, Gørlev Skole og Hvidebækskolen, ca. 1,6 mio. kr. årligt. Midlerne anvendes i stedet for til effektiv, fagprofessionel vejledning, eksempelvis i PPR. |

**Børn- og Familieudvalgets møde
den 6. marts 2019:**

Fsva. punkt 1 anbefales ændringen af navn fra
inklusionscenter til specialtilbud. Et flertal i udvalget anbefaler
indstillingen om nedlæggelse, dog således at inklusionscentret i Gørlev først nedlægges
fra skoleåret 2020/21. Det understreges, at det er afgørende, at der tages
hensyn til det enkelte barns overgang til et nyt skoletilbud. Sophie Hansen
og Ronnie Brandt tager forbehold.

Fsva. punkt 2 anbefales indstillingen. Finansieringen findes
inden for udvalgets samlede ramme.

Fsva. punkt 3 anbefales indstillingen. Børn- og
Familieudvalget understreger vigtigheden af, at medarbejderne i den kommende
formidlingsfunktion løser deres opgaver tæt på praksis.

**Økonomiudvalgets møde den 19.
marts 2019:**

Børn- og familieudvalgets indstilling fva. punkt 2 og 3
anbefales.

Punkt 1 anbefales udsat, da en række forhold kræver nærmere
undersøgelser. Punktet genoptages ifm. budget 2020.

Gunnar Schmidt,Ø,  tager forbehold.

**Bilag**

|  |  |
| --- | --- |
| Notat "Stærke børnefællesskaber - Forslag til ændringer i rammer og organisering" | 326-2018-322063 |
| Alle høringssvar vedr. Stærke børnefællesskaber - forslag til ændringer i rammer og organisering | 326-2019-61850 |
| Resume af høringssvar m. adm. bemærkninger | 326-2019-59606 |